El govern de Gandia inverteix més de 610.000 euros per millorar el servei de seguretat i les condicions de treball de la Policia Local
06 març 2024

## El govern de Gandia inverteix més de 610.000 euros per millorar el servei de seguretat i les condicions de treball de la Policia Local06 març 2024Última actualització: 06 març 2024

![](../gestion/img/a9b071ea1802a99777a280918a42ee51d021bea84f04ee45480c9fa7ae77607e.jpg)  
  

La **regidora delegada de Seguretat Ciutadana, Lydia Morant**, i el **comissari principal i cap de la Policia Local de Gandia, José Martínez Espasa**, han comparegut en roda de premsa per informar, d'una banda, d'una **sèrie de contractacions realitzades des del departament per valor de 619.000 euros** que serviran per a millorar l'eficàcia i l'eficiència dels agents i, per altra banda, fer un **balanç** de les accions realitzades pel cos policial durant el mes de **febrer**.  
  
Pel que fa a les contractacions, l'edil ha informat que des de l'executiu s'han adjudicat durant aquest mes **tres contractes destinats a millorar el servei de seguretat** així com les condicions de treball dels agents. Tal com ha afirmat la regidora, _"el nostre compromís amb els agents és ferm. Ells i elles desenvolupen una tasca fonamental diàriament i com a govern el nostre deure és facilitar-los totes les eines necessàries perquè Gandia continue sent una de les ciutats més segures de la Comunitat Valenciana"_.  
  
D'una banda, s'ha incrementat la protecció dels agents amb l'adquisició per valor de 387.000 euros de **nous uniformes, calçat i diversos complements**. El contracte té una validesa de cinc anys en què els policíes podran anar adquirint nou material en funció de les necessitats.  
  
El segon aspecte és l'adquisició d'**emissores per a tots els agents** de la Policia Local per valor de 232.392,60 euros. Aquests aparells s'integren a la xarxa Comdes de la Generalitat Valenciana i permetran una **millor coordinació amb tots els serveis d'emergèncie**s com Sanitat, Bombers, Bombers Forestals, Agents Mediambientals, Protecció Civil, principalment.  
  
Finalment, s'ha adquirit una **nova assegurança col·lectiva** per a la Policia Local que cobrirà els agents davant de riscos de mort, invalidesa o incapacitat permanent durant els dos pròxims anys per un import de 30.600,41 euros.  
  
Pel que fa a les principals actuacions realitzades durant el mes de febrer, Morant ha explicat que durant aquest període es van dur a terme accions destinades a reforçar la seguretat en esdeveniments com la Crida, la Volta Ciclista de la CV, la Volta a Peu de Benirredrà, la cavalcada de les falles, així com altres activitats organitzades per diferents col·lectius i entitats.  
  
Pel que fa al trànsit, hi va haver 85 accidents, dels quals quatre van anar amb vehicles de mobilitat personal. Destaquen també les 6 sancions administratives i 3 delictes contra la seguretat viària per alcohol i drogues, a més de la col·laboració amb la Direcció General de Trànsit a la campanya de transport i camions que es va dur a terme del 19 al 25 de febrer.  
  
El programa Agent Tutor va fer 59 intervencions amb menors, la majoria relacionada amb el control de l'entrada als centres, encara que es van alçar dues actes per menors en situació de desprotecció.  
  
Pel que fa a convivència ciutadana, es van realitzar o un total de 37 intervencions, relacionades amb orinar en via pública (3), animals solts (3), botellón (5), trastos al carrer (4), entre d'altres.  
  
Dins l'apartat de Seguretat Ciutadana, les unitats Gessamí i Kalos, encarregades de les actuacions amb dones víctimes de violència de gènere, domèstica i amenaces, van haver d'intervenir en 42 avisos per discussions, i 8 actuacions de violència de gènere.  
  
A més, durant el segon mes de l'any s'han rebut 309 avisos del 112, telèfon únic d'emergències de la Generalitat Valenciana, i 1.864 avisos al telèfon propi de la Policia Local.  
  
Finalment, els agents van portar a cap 44 intervencions de caràcter humanitari relacionades, entre d'altres, amb serveis d'auxili a persones grans que han tingut algun contratemps al seu domicili o persones desorientades.

[Twittear](https://twitter.com/share)